Rose Mary Allen
Rose Mary Allen (☆ 25 di desèmber na Kòrsou) ta un antropólogo di Kòrsou. Desde 2021 e ta profesor extraordinario di Kultura, Sosiedat i Historia na University of Curaçao mr. dr. Moises Frumencio da Costa Gomez i ta e promé profesor femenino den historia di e universidat. Su publikashonnan tin komo enfoke prinsipal e historia oral di e katibunan di Karibe Hulandes, antes konosí komo kolonia Kòrsou i despues Antias Hulandes.

Estudio 
Rose Mary Allen ta optené su diploma HBS-B na Maria Immaculata Lyceum na Kòrsou. Seguidamente e ta bai studia na Universidat Katóliko di Nijmegen i ta gradua den antropologia kultural i sosial na 1977. Na 2007 e ta promove na Universidat di Utrecht riba e disertashon Di ki Manera? A Social History of Afro-Curaçaoans, 1863-1917. Su promotor tabata Prof.dr. G.J. Oostindie.

Honor 
Na 2011 Allen a risibí e Premio Boeli van Leeuwen pa su disertashon Di ki manera: a social history of Afro-Curaçaoans, 1863-1917. Na 2015 ela risibí e Premio Cola Debrot, e distinshon nashonal mas prestigioso di Kòrsou riba tereno di kultura i arte. E mesun aña Allen a wòrdu kondekorá komo kabayero (ridder) den Orden di Oranje-Nassau. Na 2023 el a wòrdu rekonosí ku e Krus di Mérito Kòrsou.

Kòrsou
Kòrsou
Universidat na Kòrsou
Ganador premio Cola Debrot